RESOLUCIÓN do 26 de marzo de 2025 pola que se convoca un curso selectivo de acceso á escala básica, categoría de oficial dos corpos da policía local.
Academia Galega de Seguridade Pública — III. Outras disposicións — 02/04/2025

Dentro das actividades programadas para o ano 2025, e conforme as funcións atribuídas pola Lei 1/2007, do 15 de xaneiro, da Academia Galega de Seguridade Pública, e o establecido no artigo 56 do Decreto 15/2023, do 12 de xaneiro, polo que se desenvolve a Lei 4/2007, do 20 de abril, de coordinación de policías locais, anúnciase a convocatoria dun curso selectivo para o acceso á categoría de oficial da policía local, conforme as seguintes bases:
Obxectivos:
– Mellorar o compromiso profesional de servizo público aos cidadáns, baixo parámetros actitudinais de eficacia e de ética policial.
– Facilitarlle ao alumando unha actualización xurídico-normativa e de operativa profesional que lle permita un mellor exercicio da súa función.
– Dotalos das ferramentas de coñecemento necesarias para a organización e estruturación adecuada dos recursos humanos e dos medios materiais de que dispoñan.
Persoal destinatario:
Persoal dos corpos de policía local que superou o proceso selectivo para a categoría de oficial e que non realizase este curso.
Prazas:
Sen límite.
Solicitudes:
1. Os concellos deberán remitir un escrito á Academia Galega de Seguridade Pública en que soliciten a participación no curso da/das persoa/s que se encontren nesta situación, para efectuar a correspondente reserva de praza para a realización do dito curso.
2. O prazo para a remisión de escritos rematará o día 14 de abril de 2025.
3. Para aquel alumnado que superou o proceso selectivo unitario convocado a través da Orde do 14 de agosto de 2024 a reserva e a solicitude son automáticas, sen necesidade de que o concello de procedencia efectúe a dita reserva.
Duración e contido:
O curso terá unha duración de 250 horas lectivas e desenvolverase de xeito semipresencial na Academia Galega de Seguridade Pública e na súa plataforma de teleformación (https://formacion-agasp.xunta.gal/).
Este curso conterá os seguintes módulos:
– Módulo I: módulo operativo.
– Módulo II: módulo xurídico.
– Módulo III: módulo técnico.
– Módulo IV: módulo administrativo.
– Módulo V: módulo de comunicación.
– Módulo VI: módulo práctico.
Datas:
O curso realizarase do 22 de abril de 2025 ao 30 de maio de 2025, coa seguinte distribución horaria:
– Presencial na sede da Agasp (poderanse levar a cabo actividades en lugares diferentes a ela, logo de aviso ao alumnado).
22, 23, 24, 29 e 30 de abril.
6, 7, 8, 9, 10, 13, 14, 15, 20, 21, 22, 23, 24, 27, 28, 29 e 30 de maio.
– Teleformación (con sesións de telepresenza que se indicarán ao comezo do curso).
Os restantes días entre as sesións presenciais da Agasp.
Desenvolvemento do curso:
Os/as alumnos/as da Academia Galega de Seguridade Pública, durante o seu período de permanencia nesta, rexeranse polo seu Regulamento de réxime interior, publicado pola Orde de 4 de febreiro de 2009, da Consellería de Presidencia, Administracións Públicas e Xustiza, no DOG número 30, do 12 de febreiro.
Este curso selectivo non se desenvolverá en réxime de internado; aquel alumnado que estea interesado en pernoitar na residencia da Agasp deberá comunicalo previamente ao enderezo de correo electrónico formacion.agasp@xunta.gal
No suposto de pernoitar na Agasp, aplicarase o réxime de internado vixente para os/as alumnos/as dos cursos selectivos, en relación coa uniformidade e cos horarios.
O horario do curso será, como norma xeral, das 9.30 ás 19.30 horas.
O alumnado vestirá o uniforme regulamentario de policía local do concello de pertenza durante a súa estadía na Academia; á Agasp entregaralle a uniformidade deportiva, as insignias como alumno/a da categoría de oficial, así como a gorra.
Certificado:
Unha vez superado este curso, a Agasp emitirá un informe ao concello correspondente certificando esta circunstancia, de xeito que se poida proceder ao nomeamento como funcionario de carreira e á toma de posesión na categoría de oficial, escala básica do corpo de policía local do concello respectivo.
Modificacións:
A Academia Galega de Seguridade Pública poderá modificar o desenvolvemento normal do curso para adaptalo ás necesidades da Administración e ás continxencias que poidan xurdir.
A Estrada, 26 de marzo de 2025